DA Den Europæiske Unions Tidende C 174/6

KOMMISSIONENS AFGØRELSE

af 18. juni 2013

om nedsættelse af Kommissionens ekspertgruppe om cloud computing-kontrakter

2013/C 174/04

EUROPA-KOMMISSIONEN HAR —

under henvisning til traktaten om den Europæiske Unions funktionsmåde, og

ud fra følgende betragtninger:

(1) Den 27. september 2012 vedtog Kommissionen en meddelelse til Europa-Parlamentet, Rådet, det Europæiske Økonomiske og Sociale Udvalg og Regionsudvalget om »udnyttelse af potentialet ved cloud computing i Europa« (1). Kommissionen understreger i meddelelsen sin målsætning om at muliggøre og fremme hurtigere indførelse af cloud computing i alle økonomiske sektorer, hvilket ikke blot kan reducere ikt-omkostningerne, men også i samspil med nye digitale former for forretningspraksis øge produktiviteten, væksten og beskæftigelsen.

(2) Blandt de andre foranstaltninger i meddelelsen har Kommissionen til hensigt at arbejde hen imod sikre og retfærdige kontraktbetingelser i cloud computing-kontrakter. Dette arbejde er en reaktion på interessenternes bekymring hvad angår cloud computing-kontrakter. På den ene side fremfører cloud-tjenesteudbyderne, at kompleksiteten og usikkerheden ved det eksisterende lovgrundlag gør grænseoverskridende aktiviteter vanskeligere. På den anden side er forbrugerne ofte uvidende om deres rettigheder, selv om der findes EU-lovgivning, der beskytter brugere af cloud-tjenester, og udbyderne informerer dem ikke om kontraktbetingelserne på en tilstrækkelig klar og utvetydig måde. Desuden har repræsentanter for forbrugere og små og mellemstore virksomheder anført, at upræcise og ubalancerede cloud computing-kontrakter gør, at de er utilbøjelige til at tage cloud-tjenester i brug. Kommissionen har også til hensigt at arbejde med persondatabeskyttelsesaspekter, der vedrører cloud computing-kontrakter.

(3) Brugernes bekymringer vedrører blandt andet spørgsmål inden for cloud computing-kontrakter, såsom direkte og indirekte ansvar og de begrænsninger, dette kan medføre, f.eks. ved brud på sikkerheden, spørgsmål om dataintegritet, fortrolighed eller servicekontinuitet, afhjælpning af tjenestesvigt såsom nedetid eller tab af data, ændringer i kontrakten, der foretages egenhændigt af udbyderen efter indgåelse af kontrakten, kontraktens udløb og de deraf følgende konsekvenser, herunder spørgsmålet om bevarelse af data.

(4) Kommissionen har til hensigt at fremme forbedringen af de kontraktlige forhold mellem cloud-tjenesteudbyderne, forbrugerne og de små virksomheder. Dette har til formål at skabe tillid og fremme ibrugtagningen og udviklingen af cloud-tjenester i EU, så disse tjenesters omfattende økonomiske potentiale udnyttes. Kommissionen har ligeledes til hensigt at fremme anvendelsen af Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af disse oplysninger (2) i det omfang, det er relevant for cloud computing-kontrakter.

(5) Kommissionen agter at arbejde for en aftale mellem aktørerne, der skal fremme anvendelsen af sikre og retfærdige betingelser i cloud computing-kontrakter mellem cloud-tjenesteudbyderne, forbrugerne og de små virksomheder. Kommissionen bør arbejde for at nå dette mål ved aktivt at involvere interessenterne, idet man trækker på deres ekspertise og erfaring inden for cloud-sektoren. Med henblik på dette mener Kommissionen, at der bør nedsættes en gruppe af eksperter inden for cloud computing-kontrakter, der består af cloud-tjenesteudbydere, forbrugere og små virksomheder. Gruppens opgaver skal supplere Kommissionens arbejde omkring modelbetingelser for aftaler vedrørende serviceniveauet inden for cloud computing for så vidt angår kontrakter mellem cloud-tjenesteudbydere og professionelle brugere.

(6) Kommissionen har allerede taget hånd om aftaleretlige problemer, der påvirker tilliden hos forbrugerne og virksomhederne på det indre marked, ved hjælp af et forslag til Europa-Parlamentets og Rådets forordning om en fælles EU-købelov (3). Forslaget omfatter regler, der vedrører levering af »digitalt indhold«, som omfatter nogle aspekter af cloud computing. Gruppen bør bidrage til udførelsen af supplerende arbejde vedrørende sikre og retfærdige kontraktbetingelser for forbrugere og små virksomheder i forbindelse med de cloud-relaterede spørgsmål, der rækker ud over den fælles EU-købelovs anvendelsesområde.

(7) Gruppen bør omfatte interessenter, fagfolk og organisationer, der repræsenterer cloud-tjenesteudbydere og kunder, især forbrugere og små virksomheder og repræsentanter for juridiske eller akademiske erhverv, der har ekspertise inden for cloud computing-kontrakter og aspekter vedrørende persondatabeskyttelse, der er relevante for cloud computing-kontrakter. Gruppen kan også omfatte et begrænset antal specialister inden for cloud computing-aftaleret, som handler uafhængigt. Gruppen skal bidrage til identificeringen af bedste praksis i forbindelse med cloud computing-kontrakter og arbejde for at sikre, at betingelserne i cloud computing-kontrakterne er sikre og retfærdige.

(8) Der bør fastsættes regler for gruppemedlemmernes videregivelse af oplysninger.

(9) Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger.

(10) Der bør fastsættes en gyldighedsperiode for denne afgørelse. Kommissionen vil til sin tid overveje, om det er hensigtsmæssigt at forlænge den —

BESTEMT FØLGENDE:

Artikel 1

Kommissionens ekspertgruppe om cloud computing-kontrakter

Herved nedsættes en ekspertgruppe, »Kommissionens ekspertgruppe om cloud computing-kontrakter«, i det følgende benævnt »gruppen«.

Artikel 2

Opgaver

Gruppen skal assistere Kommissionen med at identificere sikre og retfærdige kontraktbetingelser for cloud computing-tjenester til forbrugere og små virksomheder. Gruppen skal bedste markedspraksis inden for kontraktbetingelser for cloud computing-kontrakter og de relevante bestemmelser i direktiv 95/46/EF i betragtning.

Artikel 3

Høring

Kommissionen kan høre gruppen om ethvert spørgsmål, der vedrører kontrakter om cloud computing-tjenester til forbrugere og små virksomheder.

Artikel 4

Medlemskab — udnævnelse

1. Gruppen sammensættes af op til 30 medlemmer.

2. Medlemmerne skal være:

a) Enkeltpersoner, der udnævnes personligt,

b) Enkeltpersoner, der repræsenterer fælles interesser, f.eks. hos forbrugere og udbydere af cloud computing-tjenester eller retlige aktører,

c) Organisationer, der består af cloud-tjenesteudbydere, kunder eller retlige aktører.

3. Medlemmer, der udnævnes personligt, udpeges af generaldirektøren for Generaldirektoratet for Retlige Anliggender blandt specialister og akademikere med specialviden på de områder, der henvises til i artikel 2 og 3, og som har reageret på en indkaldelse af ansøgninger. De skal handle uafhængigt, og de skal skriftligt afgive et løfte om at handle i almenhedens interesse og en erklæring om, at der ikke består interessekonflikter.

Enkeltpersoner, der er udpeget til at repræsentere fælles interesser, må ikke repræsentere en enkelt interessent. De udpeges af generaldirektøren for Generaldirektoratet for Retlige Anliggender blandt interessenter, der har kompetencer inden for de områder, der henvises til i artikel 2 og 3, og som har reageret på en indkaldelse af ansøgninger og forpligtet sig til at bidrage til gruppens arbejde.

Organisationer udpeges af generaldirektøren for Generaldirektoratet for Retlige Anliggender blandt organisationer, der består af interessenter inden for de områder, der henvises til i artikel 2 og 3, og som har besvaret en indkaldelse af ansøgninger. Disse udnævner deres repræsentanter.

4. Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder bestemmelserne i denne artikels stk. 3 eller i traktatens artikel 339, kan udskiftes i den resterende del af deres mandatperiode.

5. Medlemmernes navne offentliggøres i Kommissionens register over ekspertgrupper og lignende enheder (i det følgende benævnt »registret«). Ved enkeltpersoner, der repræsenterer fælles interesser, angives den gruppe af interessenter, der repræsenteres.

6. Indsamling, behandling og offentliggørelse af personoplysninger skal foregå i overensstemmelse med forordning (EF) nr. 45/2001.

7. Gruppens medlemmer udpeges for hele denne afgørelses gyldighedsperiode.

Artikel 5

Gruppens arbejde

1. En repræsentant for Kommissionen er formand for gruppen.

2. Kommissionens repræsentant kan nedsætte undergrupper, der har til opgave at undersøge specifikke emner vedrørende cloud computing-kontrakter for forbrugere og små virksomheder, særligt vedrørende anvendelsen af de bestemmelser i direktiv 95/46/EF, der er relevante for cloud computing-kontrakter. Sådanne undergrupper opløses, når deres mandat er opfyldt.

3. Kommissionens repræsentant kan invitere eksperter med særlige kompetencer på et bestemt område, som ikke er medlemmer af gruppen, til at deltage i gruppens arbejde. Kommissionens repræsentant kan desuden give observatørstatus til enkeltpersoner og organisationer, som defineret i regel 8, stk. 3, i de horisontale regler om ekspertgrupper, samt til kandidatlande (4).

4. Gruppens medlemmer og deres repræsentanter samt de indbudte eksperter og observatører skal overholde reglerne om behandling af fortrolige oplysninger, som følger af traktaterne og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU's klassificerede oplysninger i bilaget til Kommissionens afgørelse 2001/844/EF, EKSF, Euratom (5). Hvis de tilsidesætter disse forpligtelser, kan Kommissionen træffe alle relevante foranstaltninger.

5. Gruppen og dens undergrupper mødes i Kommissionens lokaler. Sekretariatsopgaverne varetages af Kommissionen. Andre tjenestemænd i Kommissionen med interesse i gruppens eller undergruppernes møder kan overvære disse.

6. Kommissionen offentliggør alle relevante dokumenter (såsom dagsordener, referater og deltagernes bidrag) enten i registret eller via et link fra registret til et særligt websted.

Der skal være mulighed for at undlade offentliggørelse i tilfælde, hvor et dokuments udbredelse vil være til skade for beskyttelsen af en offentlig eller privat interesse, jf. artikel 4 i Europa-Parlamentets og Rådets forordning (EF) nr. 1049/2001 (6).

Alle resultater eller dertil knyttede rettigheder, herunder ophavsret eller andre former for intellektuel eller industriel ejendomsret, der opnås under gruppens arbejde, ejes fuldt ud af Unionen, der kan anvende, offentliggøre, overdrage eller overføre dem efter behov og uden nogen geografisk eller anden begrænsning, undtagen i de tilfælde, hvor der allerede findes industrielle eller intellektuelle ejendomsrettigheder (allerede eksisterende rettigheder) forud for arbejdet i den gruppe, personen indtræder i, såfremt de pågældende allerede eksisterende rettigheder er blevet meddelt Kommissionen skriftligt forud for iværksættelsen af enhver form for arbejde i gruppen.

Artikel 6

Mødeudgifter

1. Der ydes ikke vederlag for det arbejde, der udføres af deltagerne i forbindelse med gruppens aktiviteter.

2. Kommissionen godtgør rejseudgifter og eventuelt opholdsudgifter for deltagerne i forbindelse med gruppens arbejde i overensstemmelse med Kommissionens regler for godtgørelser til eksterne eksperter.

3. Mødeudgifter godtgøres inden for rammerne af det årlige budget, der tildeles gruppen af den kompetente tjenestegren i Kommissionen.

Artikel 7

Anvendelse

1. Denne afgørelse anvendes indtil den 1. juli 2016. Kommissionen kan træffe beslutning om en eventuel forlængelse inden denne dato.

Udfærdiget i Bruxelles, den 18. juni 2013. På Kommissionens vegne Viviane REDING Næstformand

(1) COM(2012) 529 final.

(2) EFT L 281 af 23.11.1995, s. 31.

(3) KOM(2011) 635 endelig.

(4) http://ec.europa.eu/transparency/regexpert/PDF/SEC_2010_EN.pdf

(5) EFT L 317 af 3.12.2001, s. 1.

(6) EFT L 145 af 31.5.2001, s. 43.